PATVIRTINTA

Šilalės rajono savivaldybės administracijos direktoriaus

2025 m. kovo 4 d.

įsakymu Nr. DĮV-97

**ŠILALĖS RAJONO SAVIVALDYBĖS NEKILNOJAMOJO TURTO IR KITŲ NEKILNOJAMŲJŲ DAIKTŲ PARDAVIMO VIEŠO AUKCIONO BŪDU SĄLYGŲ TVIRTINIMO TVARKOS APRAŠAS**

1. Šilalės rajono savivaldybės nekilnojamųjų daiktų pardavimo viešo aukciono būdu aprašas (toliau – Aprašas) reglamentuoja Šilalės rajono savivaldybės (toliau – Savivaldybė) nekilnojamojo turto ir jam priskirto žemės sklypo (jeigu žemės sklypas parduodamas kartu su nekilnojamuoju turtu) ir kitų nekilnojamųjų daiktų pardavimo viešo aukciono būdu aukciono sąlygų (toliau – Aukciono sąlygos) parengimą ir tvirtinimą.

2. Savivaldybės administracijos Turto valdymo skyriaus specialistas, atsižvelgdamas į Savivaldybės nekilnojamojo turto ir kitų nekilnojamųjų daiktų pardavimo viešo aukciono organizavimo ir vykdymo komisijos (toliau – Komisija) protokolą, rengia Savivaldybės administracijos direktoriaus įsakymą dėl aukciono sąlygų tvirtinimo.

3. Aukciono sąlygas tvirtina Savivaldybės administracijos direktorius.

4. Aukciono sąlygų projektai parengiami gavus:

4.1. individualų nekilnojamojo turto ir jam priskirto žemės sklypo ar kitų nekilnojamųjų daiktų turto vertinimą, atliktą pagal Lietuvos Respublikos turto ir verslo vertinimo pagrindų įstatymą;

4.2. centralizuotai valdomo valstybės turto valdytojo sprendimą, ar nekilnojamam turtui priskirtas valstybinis žemės sklypas gali būti perleidžiamas nuosavybėn, ar tik išnuomojamas.

5. Savivaldybės administracijos Turto valdymo skyrius turi teisę reikalauti iš kitų Savivaldybės administracijos padalinių pateikti informaciją ir dokumentus, reikalingus aukciono sąlygoms parengti.

6. Aukciono sąlygos turi būti parengtos vadovaujantis Lietuvos Respublikos teisės aktų, reglamentuojančių valstybės ir savivaldybių nekilnojamųjų daiktų pardavimą viešo aukciono būdu tvarką, nuostatomis.

7. Aukciono kainos didinimo intervalą nustato aukciono Komisija.

8. Aprašas gali būti keičiamas, papildomas ir pripažįstamas netekusiu galios Savivaldybės administracijos direktoriaus įsakymu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_